
HAPET MBLEDHJA

Ermonela Felaj – Mirëdita, kolegë të Komisionit  për Sigurinë Kombëtare!  

Sot në rendin e ditës së mbledhjes është njoftuar shqyrtimi i një projektligji, në gjykimin tim të rëndësishëm jo vetëm për faktin që Shqipëria  është anëtare e  NATO-s,  por  edhe për  fatin e një bashkie të tërë. Projektligji në fjalë  lidhet me “Ratifikimin e marrëveshjes për mbështetje teknike ndërmjet Këshillit të Ministrave të Republikës së Shqipërisë dhe Agjencisë së Mbështetjes dhe Prokurimit të NATO-s për realizimin e projekteve të Kuçovës të financuara nga programi i investimeve të NATO-s për sigurinë, vitet 2019-2022”.

Për ta prezantuar këtë projektligj dhe më në brendi marrëveshjen, të cilën parlamenti nëpërmjet këtij projektligji duhet ta ratifikojë në seancën e ditës së nesërme, kemi të ftuar zotin Petro Koçi,  zëvendësministër i Mbrojtjes. Faleminderit, zoti Koçi!

Kemi të ftuar zotin Andreas Kalaja, drejtor i Drejtorisë së Integrimit, Koordinimit dhe Marrëveshjeve në Ministrinë e Mbrojtjes. Faleminderit, zoti Kalaja!

Kemi të ftuar kolonel Bilbil Bitrin, drejtor i Shtabit të Përgjithshëm të Forcave të Armatosura. Faleminderit, zoti Bitri!

Kemi të ftuar zotin Nuri Laknori,  drejtor i Drejtorisë së Buxhetit dhe Menaxhimit Financiar. Përshëndetje, zoti Laknori!

Nga ana e  Komisionit  për Sigurinë Kombëtare relator për këtë marrëveshje  do të jetë zoti Xhemal Qefalia. Caktimi i  zotit Qefalia si relator i kësaj marrëveshjeje lidhet me faktin se zoti Qefalia është edhe anëtar i Delegacionit të Asamblesë Parlamentare të NATO-s. Ishte shumë e  rëndësishme që një nga anëtarët e këtij delegacioni, që  përfaqëson Shqipërinë në NATO, të bëhej relator i kësaj marrëveshjeje të rëndësishme të shpallur  disa kohë më parë, por  që qartësisht duket se po vijmë në fazat praktike të zbatimit të saj. Ajo ka një rëndësi të madhe për sigurinë tonë kombëtare për vendin tonë, por edhe për fatet e një qyteti të  tërë, siç është Bashkia e Kuçovës.  

Do t’ia jap fjalën zotit Koçi për të prezantuar këtë marrëveshje, të cilën duhet ta ratifikojmë në parlament. Më pas fjalën e ka relatori,  zoti Qefalia.

Zoti Koçi, fjala është për ju.

Petro Koçi – Faleminderit, zonja kryetare! 
Të dashur anëtarë dhe anëtare të Komisionit për Sigurinë Kombëtare, ju uroj një ditë të mbarë pune, shëndet të plotë  përballë rrezikut të pandemisë i cili është një armik  që nuk e  dimë se nga po vjen!

Duke kaluar te rendi i ditës, ashtu siç tha edhe zonja kryetare, kjo është një marrëveshje e rëndësishme. Pavarësisht se në këtë rast kemi të bëjmë vetëm me një marrëveshje në aspektin teknik, mendoj se  është e domosdoshme që t’i rikthehemi rëndësisë politike dhe ushtarake të këtij procesi, të ndërtimit të bazës ajrore taktike të NATO-s në Kuçovë. 
E para, politikisht kjo dëshmon se Shqipëria, si anëtare e NATO-s, është një vend i besueshëm dhe nuk është një anëtare për numër. Kontributi ynë për paqen e sigurinë në botë, në kuadrin e  misioneve të NATO-s, ka ardhur gjithnjë në rritje. Ky vendim i NATO-s për të ndërtuar bazën ajrore taktike në Kuçovë është një mirënjohje e kësaj organizate politike ushtarake për rolin dhe kontributin e Shqipërisë për paqen dhe sigurinë në botë. Nga ana tjetër, tregon qartazi se  partnerët tanë gjeostrategjikë e konsiderojnë Shqipërinë një faktor pothuajse kryesor për sa i përket paqes e sigurisë në rajon, sidomos në Ballkanin Perëndimor dhe ndërtimi i kësaj baze do të rrisë këtë potencial të Shqipërisë në funksionin e  aktorit  për paqe e siguri.

Nga pikëpamja ushtarake ky projekt është i rëndësishëm,  sepse    dimensionon kapacitetin ajror të NATO-s me një bazë të re taktike. Shton kapacitetin ushtarak të Shqipërisë, të FA-ve përkatësisht të Forcës Ajrore. Nga pikëpamja civile është një investim i rëndësishëm për rajonin, ku ndodhet baza e Kuçovës. Me këtë rast dua të theksoj  mirënjohjen tonë si qeveri, si vend, si qytetar, si popull ndaj NATO-s  për këtë vendim që ka marrë.

Për sa i përket projektligjit, ratifikimi i kësaj marrëveshjeje ndërmjet Këshillit të Ministrave dhe agjencisë përkatëse në NATO që i përket mbështetjes dhe prokurimeve, e cila në rastin konkret do të jetë aktori kryesor që do të merret me procesin e ndërtimit dhe të realizimit dhe 10 projekteve që janë për këtë qëllim, ka kryesisht  aspekte teknike. Besoj se ju i keni në materialet tuaja. Aty përcaktohen përgjegjësitë e palës shqiptare, të qeverisë sonë. Nga ana tjetër, janë detyrimet që ka kjo agjenci  që në NATO quhet NCPA. 
Një moment që është i rëndësishëm, në fund të fundit që na ka detyruar që patjetër kjo marrëveshje të kalojë në Kuvend, është edhe fakti që pala shqiptare duhet të marrë masat e  nevojshme që të gjitha  pajisjet, mallrat dhe materialet, që do të hyjnë në territorin e Republikës së Shqipërisë me qëllimin specifik për përmbushjen e qëllimit të kësaj marrëveshjeje dhe implementimin e projektit,  do të përjashtohen nga  detyrimet doganore e taksat e  tjera. Pra, e thënë më shqip, akti normativ, i cili tashmë në përgjithësi për mallrat ushtarake  na lejon të mos paguajmë detyrime doganore apo detyrime të tjera fiskale, nuk mjaftonte në rastin konkret, sepse materialet që do të hyjnë për realizimin e projektit, nuk do të jenë vetëm ushtarake, por duhet të jenë edhe materiale të tjera, prandaj qeveria e Republikës së Shqipërisë ka marrë përsipër të mos paguhen detyrimet doganore dhe taksat e tjera për sa i përket këtyre lloj materialesh.
Nga ana tjetër, do të kemi detyrimin që të jemi në vazhdimësi në bashkëpunim me NSPA-në lidhur me realizimin e projektit.

Një nga pikat e tjera që, në fakt, shkaktoi edhe vëmendje në Komisionin e Jashtëm, është edhe fakti që Shqipëria mund t’i kërkojë Komitetit të Investimeve në NATA fonde të tjera mbështetëse nëse NSPA-ja, kjo agjenci, në procesin e realizimit të projektit, do të vërejë që mund t’i duhen edhe fonde të tjera.

Unë besoj se kemi të bëjmë me një marrëveshje që do të gëzojë mbështetje konsensuale jo vetëm në Komisionin e Sigurisë Kombëtare, ashtu siç ndodhi në fakt edhe në Komisionin e Ligjeve dhe në atë të Politikës së Jashtme, por besoj se i gjithë Kuvendi, të gjitha palët, maxhoranca dhe opozita, do ta mbështesin njëzëri këtë projekt që, në fund të fundit, është interes strategjik kombëtar.

Në emër të qeverisë, jam besimplotë se do të gjejë mbështetjen tuaj të padiskutueshme.

Faleminderit!

Ermonela Felaj – Faleminderit, zoti Koçi!

Urdhëroni, zoti Qefalia si relator!

Xhemal Qefalia – Faleminderit, zonja kryetare!

Për mua është privilegj (ndoshta do të ishte privilegj për çdo anëtarë të komisionit) që të rehatonte një marrëveshje të tillë, të shumëpritur për të gjithë shqiptarët, pasi është një marrëveshje që ka të bëjë me integrimin e Forcave të Armatosura në NATO.

Ka pasur një periudhë të gjatë bashkëpunimi si anëtarë të NATO-s, ku FA kanë qenë dinjitoze, jo vetëm në programe, jo vetëm në misione, por edhe në të gjitha aspektet e bashkëveprimit me NATO-n.

Të nderuar kolegë, 

Siç e tha edhe kryetarja, ndihem shumë i nderuar që jam relator i kësaj marrëveshjeje dhe ju informoj se kjo marrëveshje është nënshkruar pikë së pari nga Këshilli i Ministrave më datën 6 maj, për palën tonë është nënshkruar nga ministrja e Mbrojtjes, zonja Xhaçka,  dhe për palën tjetër është nënshkruar nga drejtori i Mbështetjes Operacionale.

Dua ta falënderoj zotin Koçi, zëvendësministrin, pasi paraqiti një panoramë shumë të saktë dhe të qartë për rolin dhe rëndësinë që ka kjo marrëveshje, pasi është një investim që bëhet drejtpërdrejt dhe do të mundësojë modernizimin e bazës ajrore të Kuçovës, aty ku ju, zonja kryetare, jeni deputete e zonës dhe besoj se edhe ju jeni po kaq entuziaste sa unë për këtë marrëveshje

Ajo që merr prioritet dhe rëndësi është fakti se kjo vjen si pasojë se gjithë ky investim do të mbulohet nga NATO-ja, pra është investim që bëhet duke realizuar një projekt, i cili do të sjellë jo vetëm modernizimin e saj, por edhe rivitalizimin e kësaj baze ajrore bashkëkohore në Kuçovë, si dhe kthimin e saj në bazë ajrore taktike (rezervë) që do ta përdori NATO-ja.

Duke qenë një investim shumë i rëndësishëm strategjik sido të ndikojë pozitivisht, jo vetëm për rajonin, por ndoshta pak më gjerë, për të gjithë Ballkanin. Si pasojë, ky investim kaq të madh do të ndikojë pozitivisht duke rritur dhe ekonominë e banorëve të zonës, pra do të prekë të gjithë banorët, të gjithë bizneset, të gjithë ata që janë të përfshirë pranë kësaj baze, por më e rëndësishmja është karakteri strategjik, rëndësia dhe besimi që kanë partnerët tanë të NATO-s ndaj FA, ndaj Shqipërisë, duke i besuar një investim kaq të madh.

Unë jam i bindur që kjo nuk do të jetë e para, pasi ne si komision kemi lëvizur dhe kemi parë edhe baza të tjera të rëndësishme prandaj shpresoj dhe jam i bindur, njëkohësisht edhe lus që, pse jo, të ketë edhe investime të tjera serioze, pasi Shqipëria është një partner serioz i NATO-s.

Besoj se kam edhe mirëkuptimin e të gjithë kolegëve për ta miratuar njëzëri këtë marrëveshje, pasi na bën krenarë të gjithëve.

Faleminderit!

Ermonela Felaj – Faleminderit, koleg!

Do të më duhet t’i rikthehem zotit Koçi, i cili më kërkon fjalën në këto momente.

Petro Koçi – Duke ju kërkuar falje që po e rimarr fjalën vetëm për të thelluar informacionin lidhur me këtë projekt, së pari, dua të them se qeveria shqiptare ka përgjegjësi edhe financiare lidhur me realizimin e projektit. Ju e dini, duke qenë se ju si kryetare jeni edhe deputete e zonës, aty po kryhet një proces shpronësimi i një sipërfaqeje të konsiderueshme tokash, produktesh bujqësore dhe ndërtesash, pra të gjitha këto janë përgjegjësi financiare të qeverisë shqiptare dhe, nga ana tjetër, do të realizohet rrethimi i ri i bazës me standarde moderne. Edhe ky është një detyrim që e ka Ministria e Mbrojtjes.

Tjetra që dua të theksoj është fakti që ajo është vërtet një bazë taktike ajrore, por nuk përjashtohet përdorimi i saj edhe për qëllime operacionale, pra për mbështetje operacionale të NATO-s në të ardhmen, sepse ne jemi një rajon jo larg zonave në të cilat NATO-ja është e përfshirë në operacione të mundshme ndërhyrjesh, kështu që besoj se është me të dyja funksionet.

Faleminderit!

Ermonela Felaj – Në fakt, ky komision, brenda tagrave të përgjegjësive që i njeh Rregullorja e Kuvendit, dhe e kam fjalën për ato përgjegjësi që lidhen me monitorimin e punës së institucionit të sigurisë, disa herë, në vizita të ndryshme që ka pasur, qoftë në bazën ajrore të Kuçovës, ku kemi qenë prezent në momentin kur u shpall projekti i investimit nga NATO, së bashku me Kryeministrin dhe ministren e Mbrojtjes, vizita që kemi pasur në Shtabin e Përgjithshëm të Forcave të Armatosura, në takimin që kemi pasur me përfaqësuesit e institutit të gjeografisë ushtarake, sigurisht që kemi shfaqur një interes të vijueshëm për të kuptuar se çfarë është duke ndodhur konkretisht me atë bazë. 

Na vjen mirë që kemi mësuar se procesi i shpronësimit ka ecur shumë mirë, gjë për të cilën dua t’ju falënderoj juve, personalisht, sepse e di që keni drejtuar komitetin që është marrë me gjithë  këtë procedurë në terren, realisht të vështirë, sepse ka kërkuar angazhimin e një sërë punonjësish, fotografimin ajror e të gjitha me radhë. Po ashtu, më vjen mirë që ju konfirmoni edhe një herë në emër të qeverisë, që shpërblimi financiar në këtë rast do të jetë prej qeverisë. Të gjithë banorët që kanë prona aty, shtëpi apo toka të mbjella, do të shpërblehen për shpronësimin e këtyre pronave. 

Ndërkohë, edhe gjatë vizitës sonë të fundit dhe prezantimit me Shefin e Shtabit të Forcave të Armatosura, jemi njohur po ashtu, paraprakisht, edhe me faktin se marrëveshja konkretizon ose i hap rrugë realizimit të pesë projekteve të rëndësishme, të cilat lidhen me bazën ajrore të Kuçovës e që përshkruhen në marrëveshje, si restaurimi i kullës së kontrollit, që përfshin një vlerë investimi 100 mijë euro; sigurimin e mjediseve për depozitimin dhe furnizimin me karburant për avionët, që po kështu, është edhe një tjetër projekt me një vlerë të lartë prej gati 8, 5 milionë euro; sigurimin e mjediseve për municionin, që shkon në vlerën 2 milionë euro si investim; sigurimi i qendrës kundër avarive dhe zjarrit, që shkon në vlerën 672 mijë euro, si dhe restaurimi i pistës, që në fakt është edhe investimi më i madh që do të ndodhë në bazën ajrore të Kuçovës, që kap vlerën e 30 milionë eurove. 

Padyshim, këto janë projekte shumë të rëndësishme, të cilat, të gjitha së bashku, synojnë ta shndërrojnë bazën ajrore të Kuçovës në një bazë mirëfilli të NATO-s, në një bazë taktike dhe stërvitore.

Sidoqoftë, ju e thatë, e tha edhe kolegu Qefalia, por edhe e kemi diskutuar mes nesh, si kolegë të këtij komisioni, që ky investim është pa dyshim tejet i rëndësishëm për ne.

Unë do të doja, jo thjesht për anëtarët e komisionit, por dhe për publikun që është duke e ndjekur këtë mbledhje, që nëpërmjet dhe përgjigjeve tuaja, të kuptonim diçka më praktike, nga momenti që marrëveshja do të ratifikohet nga Kuvendi i Shqipërisë, që për të cilën nuk kam asnjë dyshim, se mbështetja ka ekzistuar që në momentin fillestar dhe do të vijojë të jetë e njëjtë, pa asnjë lloj ndryshimi.

Çfarë do të ndodhë konkretisht? Cilët do të jenë hapat dhe përgjegjësitë kryesore të agjencisë në lidhje mbështetjen dhe prokurimet e NATO-s, e natyrisht edhe të shtetit shqiptar, në procesin e ndërtimeve të projekteve konkrete, e mandej të zbatimit të tyre. A do të kenë mundësi kontraktorët shqiptarë, biznesi shqiptar, që të marrë pjesë  në zbatimin e këtyre projekteve, dhe në çfarë termash do të jetë e mundur kjo pjesëmarrje. 

Besoj se më pas, edhe pyetjet e tjera nga kolegët do të mund të na e pasurojnë gjithë informacionin, për aq sa është e mundur dhe për aq sa mund të ndahet në raport me këtë çështje.

Dua t’ua kaloj fjalën kolegëve, nëse kanë pyetje, që t’i përmbledhim, e pastaj të mund t’ua japim fjalën përfaqësuesve të Ministrisë së Mbrojtjes.

Po, zoti Musaj! 

Mund ta aktivizoni vetë mikrofonin!

Nimet Musaj – Po, po.

Ermonela Felaj – Faleminderit!

Nimet Musaj – Faleminderit, kryetare!

Të nderuar kolegë!

Edhe si nënkryetar i Delegacionit të NATO-s, kam pasur  kënaqësinë që, së bashku me zotin Murrizi dhe zotin Qefalia, të kemi qenë prezent në të gjitha takimet që kemi pasur ne MATO-n.

Ky bashkëpunim i shkëlqyer në vite, që qeveritë shqiptare kanë pasur me NATO-n, është një shpërblim për zonën tuaj, kryetare, e për vendin tonë, më së fundi kjo marrëveshje do të marrë investimet e saj.

Jam i bindur dhe mbetem besimplotë se parlamenti do ta votojë 100 % këtë marrëveshje, sepse sipas meje është një marrëveshje historike, është e para e këtij niveli, me një vlerë financiare të konsiderueshme.

Do të doja të bëja vetëm dy pyetje të shkurtra, me qëllim që t’u lë radhën kolegëve:

Sa do të jetë afati për përfundimin e këtij investimi? Cilat do të jenë kriteret e personave që do të jenë në bashkëpunim me NATO-n, në këtë bazë të rëndësishme në vendin tonë?

Faleminderit!

Ermonela Felaj – Faleminderit, zoti Musaj!

Atëherë, fjala është për ju, zoti Koçi, ose për ndonjë nga përfaqësuesit që ju shoqërojnë, nuk e di. 

Petro Koçi – Mendoj se edhe për ta justifikuar prezencën, mund të flasë zoti Laknori ose drejtori i Shtabit, kolonel Bitri. Besoj se është një gjë për të cilën ata mund të përgjigjen.

Ermonela Felaj – Atëherë, për hierarki, unë po zbatoj gradat: po iu drejtohem zotit Bitri e më pas zotit Laknori.

Bilbil Bitri – Faleminderit, zonja kryetare!

Ju kërkoj ndjesë nëse nuk ju vjen pamja, por shpresoj t’ju vijë zëri. Fshehja e profilit nuk është bërë për qëllime ushtarake, por thjesht për defekt teknik. 

Nuk e di nëse dëgjohem.

Ermonela Felaj – Po, dëgjoheni, ndaj mund të vijoni!

Petro Koçi – Dëgjoheni, dhe konfirmojmë se zëri është yti, kolonel!

Bilbil Bitri – Faleminderit, zoti zëvendësministër!

Ermonela Felaj – Mund të vijoni, zoti Bitri! Faleminderit!

Bilbil Bitri – Në lidhje me rëndësinë e projektit është e tepërt të flasim, pasi zëvendësministri e bëri të ditur, po kështu edhe relatori, por u bë e ditur edhe nga ana juaj.

Ajo tek e cila do të doja të ndalesha është lidhur me ecurinë e projektit dhe mënyrën se si do të vijojë, që nga momenti kur po flasim ne, dhe deri në përfundimin e projektit që është viti 2023-2024, pasi është i shtrirë në kohë. Ajo që po ndodh për momentin është se brenda dy- tri javësh ne do të hedhim hapin parë në procesin e ekzekutimit të projektmarrëveshjes. Më fillim të muajit të ardhshëm, brenda 15-ditësisht të parë të interesuarit kontraktorë, për t’u bërë pjesë e procesit të tenderimit nga agjencia e NATO-s për mbështetjen dhe prokurimet, do të vizitojnë bazën e Kuçovës për të parë në vend realitetin dhe me pamjen që do të krijojnë pastaj do të përgatisin ofertat e tyre për projekte që do të dëshirojnë t’i bashkohen, ose do të konkurrojnë në NSPA. 

Lidhur me pjesëmarrjen e kontraktorëve shqiptarë, zonja kryetare dhe ju të nderuar anëtarë të komisionit, duke qenë se NSPA-ja operon në emër të shtetit shqiptar, por gjithsesi procedura e tenderimit është përgjegjësi e NSAP-së, ajo që kemi mundësuar ne është që kontraktori shqiptar ka disa nga ato që janë në listën e burimeve (source list), që i referohet NSPA-ja, që kur shfaqen tenderat në faqen zyrtare,, në site-in elektronik të NSPA-së, kontraktorët shqiptarë klikojnë drejtpërdrejt atje dhe NSPA-ja i konsideron. Shteti shqiptar, ose Ministria e Mbrojtjes, në rastin konkret, që është mbikëqyrëse e gjithë procesit, është ajo që në fund certifikon edhe realizimin e projekteve në terren. Për kontraktorët NSPA-ja do t’i kërkojë palës sonë konfirmimin e tyre nëse përputhen me legjislacionin dhe me kërkesat tona për të vijuar procesin. Po kështu procesi i prokurimit është i hapur edhe për nënkontraktorë vendas, duke iu drejtuar NSPA-së dhe kontraktorët, që fitojnë të drejtën për të zhvilluar projekte, nënkontraktojnë palën shqiptare, të cilët të vetmin detyrim që kanë në raport me Ministrinë e Mbrojtjes është që të kalojnë betimin për t’u bërë pjesë e zbatimit të projektit, pasi duke qenë projekt në fushën e sigurisë ka disa kërkesa specifike për operatorin dhe kontraktorin, të cilët duhet të merren me këtë gjë. Parashikohet që në fillim të janarit të përfundojë dhe të shpallen fituesit, pastaj në vijim, në koordinim edhe me palën tonë, kemi një grup koordinimi, të cilin e drejtoj unë. Pas janarit do të fillojë procesi dhe atje do të marrim vesh datën e saktë, shpresohet marsi, ose prilli, që do të jetë ground breaking, pra do të hidhet lopata e parë, ose do të gërmohet që të vendoset tulla e parë në projekt. 

Gjithsesi kjo mbetet pas takimit që do të jetë më 11 nëntor, ose 11-15 në bazën e Kuçovës.

Ermonela Felaj – Faleminderit, zoti Bitri! 

Zoti Lakrori, a keni diçka për të shtuar në lidhje me pyetjet që u bënë edhe nga zoti Musaj? Vetëm aktivizoni mikrofonin, keni një ikonë aty të vogël se e shoh që e keni të kuqe.

Mund të flisni.

Maqo Lakrori – Faleminderit, zonja kryetare!  

Kolonel Bitri i ezauroi të gjitha çështjet që u ngritën nga ju dhe nga anëtari tjetër i komisionit dhe nuk kam çfarë të shtoj më përveç shifrës që në buxhetin e vitit 2021 Ministria e Mbrojtjes ka parashikuar për shpronësimet dhe për projektin e gardhimit të sistemit të sigurisë në bazën e Kuçovës. Është një shifër prej 150 milionë lekësh, e cila është për vitin e parë të financimit. 

Faleminderit!

Nëse keni pyetje të tjera...

Ermonela Felaj – Dakord, faleminderit!

Projektbuxheti i vitit 2021 i paraqitur nga Ministria e Financave në Konferencën e Kryetarëve, që u mbajt gjatë paradites besoj se është një lajm i mirë. Gjithsesi gjatë kohës që ngelet nga muaji tetor deri në fund të muajit nëntor, ne do të kemi rast të bisedojmë edhe për të gjitha ato që parashikohen për vitin 2021 nga ana e strukturave tuaja për projektbuxhetin. 

Zoti Murrizi, keni një minutë kohë, pastaj zoti Zeneli.

Myslim Murrizi – Faleminderit, zonja kryetare!

Së pari, shpreh mbështetjen dhe votën time pro kësaj marrëveshjeje të rëndësishme edhe nga ana politike, edhe strategjike përderisa nga viti 2008 jemi anëtarë të NATO-s. Mbështes kolegun Qefalia në relatimin që i bëri kësaj marrëveshjeje. Doja të pyesja zotin Koçi, i cili është më kompetenti për shkak të funksionit, jo se dy zotërinjtë e tjerë Lakrori dhe Bitri nuk mund të përgjigjen, por për staturë politike, nëse e dini, për të shuar kureshtjen dhe për t’u informuar, 33 milionë euro, që thatë ju zonja kryetare, është investimi i NATO-s, apo jo? 

Ermonela Felaj – Në marrëveshjen që shoqëron projektligjin keni një tabelë, ku për çdo projekt jepet edhe financimi. 

Myslim Murrizi - 32.670 mijë, pra rreth 33 milionë euro, me sa pashë.  

Ermonela Felaj – Secili projekt ka vlerat përkatëse. 

Myslim Murrizi – Investimi i palës shqiptare, pra shpronësimet, në total çfarë raporti zë në investimet e NATO-s? E kam për zotin Koçi si pyetje? 

E dyta, ndoshta edhe për zotin Koçi, por edhe për ju kryetare, si deputete e Kuçovës, çfarë pritshmërie ka për banorët e zonës? Ka pritshmëri se do të ketë të punësuar nga zona, përafërsisht sa është numri, nëse ka njëfarë projekti (ajo nuk ka mbaruar), apo pritet të ketë shtim të ardhurash për Bashkinë e Kuçovës në aktivitetin që do të ketë më pas?

E fundit, sinqerisht, më pëlqeu shumë zoti Koçi kur e identifikoi kolonel Bitrin si ekspert kriminalist në audio. Sa mirë do të ishte, zoti Koçi, ta kishim pasur te kaseta e “Babales”, do ta kishim zgjidhur njëherë e mirë dhe nuk do të ishim marrë 2 vjet rresht me atë punë! Është shaka mes miqsh të vjetër.

Ermonela Felaj – Por në atë rast ekspertët ishin ata, ish-kolegët e vjetër.

Myslim Murrizi – Po, patjetër.

Ermonela Felaj – Zoti Koçi dhe më pas zoti Zeneli.

Faleminderit!

Petro Koçi – Faleminderit!

Së pari, duhet ta kemi të qartë që i gjithë procesi i ndërtimit të bazës taktike ajrore të NATO-s është ndërmarrje e vetë NATO-s, natyrisht, me kërkesë të Shqipërisë, këmbëngulëse për disa vjet. Sigurisht që në këtë proces ne kemi detyrimet tona. Për matematikë mjeshtrin më të madh në Shqipëri kemi Lulzim Bashën, por përqindja e investimit tonë në raport me investimin real është shumë e papërfillshme. Pra, ne kemi vetëm shpronësimet e sipërfaqes së tokës bujqësore dhe të trojeve që janë në gjithë atë pjesë, e cila është e domosdoshme për të arritur përmasat e një baze të tillë, sepse nuk mjafton ajo që është sot e hipotekuar si sipërfaqe e bazës ajrore të Kuçovës dhe, nga ana tjetër, është shpenzimi për rrethimin e gjithë bazës dhe sistemit të sigurisë së saj. Në raport me ato miliona euro që është vetë ndërtimi i bazës, sigurisht që kjo është e papërfillshme. Kështu që le t’ia dërgojmë Lulzim Bashës, që të japë një përgjigje të saktë për këtë raport!


Myslim Murrizi – A mos është kjo 10:3 bëjnë 3?


Petro Koçi – Po, pra.

Tani, lidhur me atë që i ofrohet komunitetit aty, e para, duhet të themi që i gjithë procesi i ndërtimit, pra i realizimit të projekteve, besoj se do të shoqërohet edhe me angazhime të kompanive shqiptare, ndoshta si kontraktore të drejtpërdrejta, ndoshta si nënkontraktore, këtë nuk e dimë, sepse është NSPA-ja ajo që vendos. Ne kemi për detyrë që për subjektet, të cilat do të përfshihen në proces, të shikojmë se e si kanë certifikatën e sigurisë e të tjerë dhe nëse i respektojnë ligjet shqiptare të gjitha ato që do të marrin pjesë në procesin e prokurimeve që organizon NSPA-ja.


Nga ana tjetër, ne nuk e dimë akoma se cili do të jetë personeli i ardhshëm i NATO-s aty, por besoj se do të jetë një personel, i cili sigurisht që do të jetojë në atë zonë dhe do të jetë aktiv dhe të gjitha proceset jetësore do t’i kryejë aty. Kështu që besoj se do të jetë një bazë në të cilën do të ketë vazhdimisht njerëz, ushtarakë të ndryshëm të NATO-s, pra do të kemi të bëjmë me një marrëdhënie aktive të atyre njerëzve, që gjithçka do ta realizojnë në komunitetin rrotull, pra në Kuçovë, qoftë për fjetje, për të gjitha nevojat jetësore që ka një personel ushtarak i atij standardi që përfaqëson një bazë ajrore e NATO-s.


Nga ana tjetër, besoj se edhe ne, për shkak të rritjes së këtij kapaciteti të Forcave Ajrore, do të rrisim edhe personelin tonë, por të gjitha këto janë akoma të papërcaktuara. Pra, do të duhet që nga fundi i realizimit të projektit, e para, të dimë se cili do të jetë personeli i ardhshëm i NATO-s, që do të jetë prezent në mënyrë permanente në bazë dhe, nga ana tjetër, sa do të jetë shtesa e efektivëve tanë të Forcave Ajrore në këtë bazë në të ardhmen, pasi baza të jetë modernizuar.

Faleminderit!

Ermonela Felaj – Faleminderit, zoti Koçi!


Po, zoti Zeneli.


Myslim Murrizi – Zoti Koçi, të falënderoj për përgjigjen shteruese!


Alban Zeneli – Faleminderit, zonja kryetare!


Edhe unë, si të gjithë kolegët e komisionit, jam dakord që ta mbështesim këtë marrëveshje apo këtë investim, që vjen nga partnerët tanë strategjikë, Shtetet e Bashkuara të Amerikës. 


Unë kisha një pyetje më specifike për të gjithë anëtarët përfaqësues të Ministrisë së Mbrojtjes: cilat janë kërkesat që duhet të ketë tenderimi, që vjen nga Shtetet e Bashkuara të Amerikës, dhe a kanë diçka më specifike këto kërkesa, që i përjashtojnë kompanitë shqiptare të jenë direkt kontraktore të këtij investimi?


Faleminderit!


Ermonela Felaj – Faleminderit, zoti Zeneli!

Zoti Kalaja, të cilin e kemi të ftuar, besoj se mund ta na japë përgjigje, sepse duke qenë në rolin e drejtorit të Drejtorisë së Integrimit, Kordinimit dhe Marrëveshjeve në Ministrinë e Mbrojtjes është më në brendësi të termave të marrëveshjes.

Andreas Kalaja – Procedurat e tenderimit do të zbatohen të gjitha sipas rregullave që ka vetë NSPA-ja, e cila ka rregulloret e veta të miratuara dhe çdo gjë do të bëhet nga ajo.

Gjithashtu, siç u citua edhe më parë, ne do të merremi më çështjen e sigurisë, pra do të vijmë në përvetim, do të jepet një dakordësi edhe nga ana e qeverisë shqiptare dhe e Ministrisë së Mbrojtjes për kompanitë shqiptare, që do të jenë kontraktore ose nënkontraktore dhe sipas legjislacionit tonë në fuqi.


Alban Zeneli – Më fal...


Ermonela Felaj – Po, Alban.

Alban Zeneli – Kjo do të thotë që akoma nuk kanë dalë kërkesat specifike se cilat janë cilësitë që do të kenë këto kompani në këtë tenderim.

Xhemal Qefalia – Zonja kryetare, edhe një herë, dua të them atë që thatë  juve. Në fakt, nuk është se NATO-ja ka ardhur e ka vendosur ta bëjë vetë drejtpërdrejt zgjedhjen e Shqipërisë, por ka qenë një punë insistuese  e qeverisë shqiptare, e Ministrisë së Mbrojtjes, juaja si deputete dhe e komisionit parlamentar, pasi NATO-ja në planin e tij strategjik ka  parasysh shumë faktorë dhe nga vetë pozicioni gjeografik i Shqipërisë ka bërë të mundur të vendoset në Kuçovë. Dua t’u them kolegëve që unë i mirëkuptoj, pasi në fund kjo shkon në interesin dhe për shpërndarjen e të ardhurave për banorët që janë atje, por kjo nuk është një qendër kavaleshence, një qendër pushimi. Kjo është një qendër strategjike, kështu që NATO-ja ka parasysh ato që përmendët edhe ju  rregullat strikte, pasi është një bazë dhe dihet qëllimi e karakteri i strategjik që ka, por, pa dyshim, NATO-ja nuk do të importojë, nuk do të marrë me vete fuqinë punëtore, nuk do të marrë me vete materialet, gjithçka do të kalojë në interes të banorëve në rrethinat e saj, të cilët patjetër që do të kenë mundësinë pse jo për t’u punësuar, gjithnjë duke respektuar në mënyrë kategorike rregullat.

Faleminderit!

Ermonela Felaj – Faleminderit, zoti Qefalia!

A ka pyetje nga kolegët e tjerë?

U lutem të gjithë kolegëve që të krijojnë akses me figurë për votimin!

Zonja Gjebrea, zoti  Musaj dhe zoti Qefalia, ju lutem!

Komisioni i Sigurisë Kombëtare është komision përgjegjës “Për ratifikimin e marrëveshjes për mbështetje teknike ndërmjet Këshillit të Ministrave të Republikës së Shqipërisë dhe Agjencisë së Mbështetjes dhe Prokurimit të NATO-s për realizimin e projekteve të Kuçovës të financuara nga programi i investimeve të NATO-s për sigurinë, vitet 2019-2022”. Ndërkohë, marrëveshja është parë edhe nga dy komisione të tjera: nga Komisioni i Ligjeve dhe nga Komisioni i Politikës së Jashtme,  raportet e të cilave i kemi administruar rregullisht. Kuptohet, përderisa është marrëveshje,  ne nuk ndërhyjmë në tekstin e marrëveshjes, sepse është dakordësuar tashmë ndërmjet Këshillit të Ministrave, që ka qenë e përfaqësuar nga Ministria e Mbrojtjes dhe Agjencisë së Mbështetjes dhe Prokurimit të NATO-s, kështu Kuvendit të Shqipërisë, përkatësisht komisioneve parlamentare, më pas të gjithë deputetëve, u del përpara detyrimi i dhënies së dritës jeshile zbatimit konkret të kësaj marrëveshjeje nga ana  e Agjencisë së Mbështetjes të Prokurimit të NATO-s, që ka një sërë detyrimesh sipas kësaj marrëveshjeje, por këto detyrime nuk përjashtojnë, natyrisht, edhe shtetin shqiptar  nga pjesa e tij. 

Shpresoj që  e gjithë mbledhja e sotme, pyetjet diskutime që u bënë, por edhe informacioni i prezantuar të kenë shërbyer për informimin publikut dhe, mbi të gjitha, të interesuarve sipërmarrësve ose kontraktorëve në këtë fushë, sepse ne e thamë që nuk është qëllim në vetvete që patjetër të jenë shqiptarë, por e mira do të ishte të ishin shqiptarë. Natyrisht, neve na intereson cilësia dhe që më në fund ajo bazë të kthehet në një bazë e mirëfilltë të NATO-s, të operojë në Kuçovë, të shfrytëzohet nga strukturat përkatëse të NATO-s. Pa dyshim, perspektiva që ajo hap për të gjithë banorët që jetojnë në atë zonë, që nuk janë thjesht të  Bashkisë Kuçovë, por janë edhe Bashkia e Urës Vajgurore dhe Bashkia e Beratit, të jenë përfituese në mënyrë indirekte të këtij operimit të madh në atë territor. Sigurisht që do të jenë, sepse vlerat e investimit janë të tilla që nuk lënë asnjë dyshim për të  këtë pjesë.

Atëherë, besoj se janë të gjithë kolegët dhe unë po kaloj në votim. Kolegë, ju e shprehet, por duhet ta bëjmë edhe votimin formal. Kush është dakord në parim me projektligjin “Për Ratifikimin e marrëveshjes për mbështetje teknike ndërmjet Këshillit të Ministrave të Republikës së Shqipërisë dhe Agjencisë së Mbështetjes dhe Prokurimit të NATO-s për realizimin e projekteve të Kuçovës të financuara nga programi i investimeve të NATO-s për sigurinë, vitet 2019-2022”? Ju lutem, ngrini dorën nëse jeni dakord me këtë marrëveshje!  Kundër? Nuk ka. Abstenim? Nuk ka.

Miratohet në parim kjo marrëveshje.   

Kalojmë në miratimin nen për nen të marrëveshjes.

Neni 1 është objekti i projektligjit dhe ka të bëjë me ratifikimin e marrëveshjes në fjalë. Kush është dakord me nenin 1? Kundër? Nuk ka. Abstenim? Nuk ka.

Miratohet.

Neni 2 “Hyrja në fuqi”. Pas ratifikimit nga ana e Kuvendit, afati në të cilin kjo marrëveshje do të hyjë në fuqi do të jetë ai i zakonshëm që përcakton Kushtetuta: 15 ditë pas Botimit në Fletoren Zyrtare. Kush është dakord me nenin 2? Kundër? Nuk ka. Abstenim? Nuk ka.

Miratohet neni 2.

Atëherë, kalojmë në votimin në tërësi të projektligjit “Për ratifikimin e marrëveshjes për mbështetje teknike ndërmjet Këshillit të Ministrave të Republikës së Shqipërisë dhe Agjencisë së Mbështetjes dhe Prokurimit të NATO-s, për realizimin e projekteve të Kuçovës të financuara nga programi i investimeve të NATO-s për sigurinë, vitet 2019-2022”.  Kush është dakord në tërësi me këtë marrëveshje? Kundër? Nuk ka. Abstenim? Nuk ka.

Miratohet marrëveshja.

Falënderoj zotin Koçi, zotin Bitri, zotin Laknori dhe zotin Kalaja për prezencën dhe të gjitha shpjegimet që dhanë gjatë ditës së sotme! Faleminderit, zoti Qefalia, për punën tuaj si relator! Gjithashtu, falënderoj të gjithë kolegët!

 Ju njoftoj se pika e dytë e njoftuar për rendin e ditës së kësaj mbledhje:  shqyrtimi nen për nen i projektligjit “Për disa shtesa dhe ndryshime në ligjin nr. 7895, datë 27.01.1995, “Kodi Penal i Republikës së Shqipërisë”, i ndryshuar”” do të bëhet një ditë tjetër në një mbledhje të këtij komisioni. Ftoj relatoren që në mbledhjen e ardhshme ne të jemi të gjithë të përgatitur me propozimet ose vërejtjet përkatëse për diskutimin nen për nen, në mënyrë që ky komision ta  përfundojë detyrën e tij në raport me këtë projektligj.

Faleminderit, kolegë! 

Ditë të mbarë! Mirë u dëgjofshim! 

Mbledhja mbyllet. 
MBYLLET MBLEDHJA

